b"\n_START_ARTICLE_\nManoelova utrdba\n_START_SECTION_\nOzadje in neuspeli predlogi\n_START_PARAGRAPH_\nV 16. stoletju je bilo pristani\xc5\xa1\xc4\x8de Marsamxett eno od dveh glavnih pristani\xc5\xa1\xc4\x8d v mestu Valletta. V sredi\xc5\xa1\xc4\x8du pristani\xc5\xa1\xc4\x8da je bil otok Isolotto, zdaj znan kot Manoelov otok, imenuje se po utrdbi, ki gleda na mesto. Kmalu po dograditvi Vallette je red svetega Janeza spoznal, da je to ranljiva to\xc4\x8dka mestne obrambe. \xc5\xbde leta 1569 je bilo predlagano, da se na otoku (Isolotto) zgradi majhna utrdba s kavalirjem, da se prepre\xc4\x8di, da bi sovra\xc5\xbenik zavzel otok in zgradil na njem baterije. Gro\xc5\xbenjo sta ponovno obudila \xc5\xa1panski voja\xc5\xa1ki in\xc5\xbeenir Scipione Campi leta 1577 in Giovanni Battista leta 1582._NEWLINE_Naslednji predlog za gradnjo utrdbe na otoku je leta 1670 pripravil italijanski voja\xc5\xa1ki in\xc5\xbeenir Antonio Maurizio Valperga. Predlagal je pribli\xc5\xbeno \xc5\xa1estkotno utrdbo z izpostavljenim za\xc5\xa1\xc4\x8ditnim delom (reduta) v nizozemskem slogu. Predlog so kritizirali in\xc5\xbeenirji vite\xc5\xa1kega reda. Tretji predlog pa je pripravil flamski voja\xc5\xa1ki in\xc5\xbeenir Carlos de Grunenbergh leta 1687. Predlagal je utrdbo s \xc5\xa1tirimi bastijoni in revelinom, obkro\xc5\xbeeno z jarkom, prikrito potjo in obrambno steno zunaj glavnih zidov utrdbe._NEWLINE_Drugi predlogi so bili pripravljeni leta 1715, dala sta jih vitez Ren\xc3\xa9 Jacob de Tign\xc3\xa9 in skupina francoskih in\xc5\xbeenirjev. Bilo je ve\xc4\x8d razli\xc4\x8dnih na\xc4\x8drtov, tudi gradnja obalnih baterij in izpostavljen za\xc5\xa1\xc4\x8ditni del. Drugi na\xc4\x8drti so vklju\xc4\x8devali gradnjo trdnjave s \xc5\xa1tirimi utrdbami ali zdru\xc5\xbeevanje vseh treh (utrdba, baterija in reduta) za obrambo otoka.\n_START_SECTION_\nKonstrukcija\n_START_PARAGRAPH_\nLeta 1723 je bil usklajen kon\xc4\x8dni na\xc4\x8drt po predlogu Reneja Jacoba de Tign\xc3\xa9ja in Charlesa Fran\xc3\xa7oisa de Mondiona, voja\xc5\xa1kega in\xc5\xbeenirja reda. Nova utrdba je bila kvadratna s \xc5\xa1tirimi bastijoni in dvema kavalirjema. Utrdbo je financiral Ant\xc3\xb3nio Manoel de Vilhena in so jo po njem tudi poimenovali. Prav tako je ustanovil Manoelov sklad, ki je skrbel za vzdr\xc5\xbeevanje, garnizon in njegove izpostave._NEWLINE_Prvi kamen je postavil de Vilhena 14. septembra 1723 in delo je hitro napredovalo. Do leta 1727 so bili kon\xc4\x8dani glavno obrambno zidovje utrdbe, kavalirji in prehodi. Jarek je bil izkopan do leta 1732, kapela, voja\xc5\xa1nice, skladi\xc5\xa1\xc4\x8da in protinapadni sistem pa okrog leta 1733. Do leta 1734 je bila utrdba dejavna voja\xc5\xa1ka ustanova. Ko je Mondion umrl leta 1733, je bil pokopan v kripti pod kapelo. _NEWLINE_Leta 1757 je bila na polotoku Tign\xc3\xa9 Point v Sliemi zgrajena topni\xc5\xa1ka baterija Lembi. Financiral jo je Manoelov sklad in je bila del Manoelove utrdbe, ker je bila namenjena prepre\xc4\x8devanju sovra\xc5\xbenika, da bi bombardiral severni breg utrdbe. Razstavljena je bila po gradnji Tign\xc3\xa9jeve utrdbe leta 1795. Gradnjo slednje je delno financiral Manoelov sklad. _NEWLINE_Do leta 1761 so utrdbo \xc5\xa1teli za eno najbolj\xc5\xa1ih celovitih utrdb, Comte de Bourlamaque pa je razkril, da je bila utrdba narejena z veliko skrbjo (mod\xc3\xa8le de fortification fait avec soin).\n_START_SECTION_\nFrancoska zasedba\n_START_PARAGRAPH_\nUtrdba je bila prvi\xc4\x8d uporabljena med francoskim vpadom na Malto junija 1798 v obdobju francoskih revolucionarnih vojn. V tistem \xc4\x8dasu je utrdbi poveljeval portugalski vitez Gourgeau z garnizonom prostovoljnih divjih lovcev (Cacciatori) lahkega pehotnega polka  in z nekaj mo\xc5\xa1kimi birkirkarske milice. Predali so se, ko je veliki mojster Hompesch trdnjavo uradno predal Napoleonu._NEWLINE_12. junija je prevzel utrdbo francoski garnizon z nekaj sto vojaki. Med naslednjo malte\xc5\xa1ko vstajo in uporom proti Francozom so malte\xc5\xa1ki uporniki v San \xc4\xa0wannu zgradili topni\xc5\xa1ki bateriji G\xc4\xa7arg\xc4\xa7ar in Sqaq Cappara, da bi bombardirali trdnjavo. Malte\xc5\xbeani so jo ve\xc4\x8dkrat napadli, Francozi pa so vsaj enkrat napadali svoje lastne polo\xc5\xbeaje. 12. septembra 1799 so francoski vojaki iz utrdbe posku\xc5\xa1ali uti\xc5\xa1ati uporni\xc5\xa1ko strelno oro\xc5\xbeje v San \xc4\xa0wannu, vendar so malte\xc5\xa1ki uporniki odbili napad.\n_START_SECTION_\nBritanska vladavina\n_START_PARAGRAPH_\nKo je Malta leta 1800 postala britanski protektorat, je septembra istega leta utrdbo uradno prevzela britanska vojska. V poznem 19. stoletju so bili odstranjeni vogalni stolpi\xc4\x8di na bastijonih, ki gledajo na Valletto, da bi se lahko izognili topovom. Kasneje so bile narejene spremembe na bastijonu svetega Antona, ko je bilo poru\xc5\xa1eno skladi\xc5\xa1\xc4\x8de streliva, da bi pridobili prostor za tri topove tipa QF 12-pounder 12 cwt naval gun._NEWLINE_Britanska vojska je leta 1906 kon\xc4\x8dno razgradila topove, \xc4\x8deprav je ostala voja\xc5\xa1ka enota. Utrdba je bila leta 1925 vpisana na seznam starin.  Med drugo svetovno vojno so jo ponovno uporabili, ko je bila tam razporejena baterija 3,7-in\xc4\x8dnih te\xc5\xbekih protiletalskih topov. Oro\xc5\xbeje je bilo name\xc5\xa1\xc4\x8deno v betonskih bunkerjih in razporejeno v polkrogu v utrdbi in okoli nje. Zaradi letalskih napadov so bili po\xc5\xa1kodovani obzidje, voja\xc5\xa1nica in kapela. Utrdba je bila opu\xc5\xa1\xc4\x8dena do leta 1964.\n_START_SECTION_\nNedavna zgodovina\n_START_PARAGRAPH_\nPo zaprtju je bila zapu\xc5\xa1\xc4\x8dena in je ostala pozabljena. Deli so bili uni\xc4\x8deni zaradi vandalov.  Leta 1970 je Kraljevski jadralski klub Malte dobil del utrdbe kot svojo klubsko hi\xc5\xa1o in ostal v njej do leta 2008, ko je dobil nove prostore v Ta 'Xbiexu. _NEWLINE_Avgusta 2001 je razvojno podjetje MIDI za\xc4\x8delo obnavljati trdnjavo. Prva faza projekta, ki je vklju\xc4\x8devala obnovo trga in rekonstrukcijo poru\xc5\xa1ene kapele, je bila kon\xc4\x8dana leta 2009. Drugo fazo, vklju\xc4\x8dno z obnovo zunanjih utrdb in glasij, je odobril malte\xc5\xa1ki urad za okolje in na\xc4\x8drtovanje leta 2012.  Obnovitev utrdbe skupaj z bli\xc5\xbenjo Tign\xc3\xa9jevo je stala 30 milijonov evrov.\n_START_SECTION_\nOpis\n_START_PARAGRAPH_\nManoelova utrdba je zgrajena v obliki kvadrata s pentagonalnim bastijonom na vsakem vogalu, ki ji daje obliko zvezde. \xc5\xa0tirje bastijoni se imenujejo sveta Helena, sveti Anton, sveti Janez in Na\xc5\xa1a gospa._NEWLINE_Prva dva sta na morski strani in nasproti Vallette. Prvotno sta imela vogalne stolpi\xc4\x8de in skladi\xc5\xa1\xc4\x8da smodnika, vendar so bili stolpi\xc4\x8di v 19. stoletju razstavljeni na obeh bastijonih in skladi\xc5\xa1\xc4\x8de na svetem Antonu poru\xc5\xa1eno, da bi lahko namestili tri nove topove. Skladi\xc5\xa1\xc4\x8de na bastijonu svete Helene je \xc5\xa1e nedotaknjeno.  Kurtina, ki povezuje ta dva bastijona, ima glavna vrata, ki jih varuje  luneta, imenovana Couvre Porte. _NEWLINE_Bastijona sveti Janez in Na\xc5\xa1e gospe sta vzdol\xc5\xbe kopenske strani utrdbe. Vsak bastijon je za\xc5\xa1\xc4\x8diten z nizkim kavalirjem. Za\xc5\xa1\xc4\x8ditna stena med bastijonoma je nadalje za\xc5\xa1\xc4\x8ditena s peterokotnim revelinom, ki je ve\xc4\x8dinoma iz rezanega kamna. _NEWLINE_Znotraj utrdbe je trg, na njem so obnovljena kapelica svetega Antona Padovanskega, nekaj zgradb voja\xc5\xa1nice, oro\xc5\xbearna in druge zgradbe. Kip velikega mojstra Vilhene, ki je neko\xc4\x8d stal na trgu, je bil odstranjen v 19. stoletju in preseljen v Valletto. Kasneje so ga ponovno preselili in je zdaj v Floriani.\n_START_SECTION_\nZgodba o duhu\n_START_PARAGRAPH_\nTrdnjavo je najverjetneje preganjal \xc4\x8drni vitez z oklepom in regalijami reda svetega Janeza, podoben pa je bil velikemu mojstru de Vilheni. V 40. letih 20. stoletja se je vitez za\xc4\x8del pojavljati iz zraka v bli\xc5\xbeini ru\xc5\xa1evin kapele svetega Antona Padovanskega, ki so jo bombardirali v drugi svetovni vojni. Videli naj bi ga malte\xc5\xa1ki in angle\xc5\xa1ki mo\xc5\xa1ki v utrdbi. Ko so ru\xc5\xa1evine iz uni\xc4\x8dene kapele za\xc4\x8deli obnavljati, so delavci poro\xc4\x8dali, da je vitez nadziral njihovo delo. Ko je bila odprta kripta pod kapelo, so ugotovili, da je bila izropana, ostanki vitezov, ki so bili tam pokopani, pa raztreseni. Po obnovi grobnice in pokopu kosti se je \xc4\x8drni vitez ustavil. Leta 1980 je bilo \xc5\xbee drugi\xc4\x8d vlomljeno v kripto in \xc4\x8drni vitez se je za\xc4\x8del ponovno pojavljati."